google/wiki40b huggingface dataset:
Déjeunersalongen

Déjeunersalongen (fransk for frokostsalongen) er en salong i Drottningholms slottsteater på Lovön, Stockholms län. Salongen ble tegnet i 1791 av Louis Jean Desprez og ble sist restaurert mellom 1998 og 2000 ved Statens fastighetsverk. Nå brukes salongen for forskjellige festlige tilstelninger som i 2010 da Dronning Silvia innviet utstillingen «Det dukade blomsterbordet - till fest och till vardags».

Historikk

Drottningholms slottsteater ble oppført i årene 1764-1766 etter tegninger av arkitekten Carl Fredrik Adelcrantz. Oppdragsgiver var dronning Lovisa Ulrika. I 1791 ble bygningen komplettert mot vest med en større salong. Denne gangen var den franske teaterdekoratøren og kunstneren Louis Jean Desprez ansvarlig for utformingen og oppdragsgiver var Gustav III. 
Gjennom salongens store vinduer skapte Desprez en intim kontakt med den engelske parken utenfor. Den nye salongen var tenkt for fester og dansetilstelninger og hoffet pleide å bruke rommet for å innta sin frokost mens hornmusikk spilte på scenen. Derfor kalles rommet også Déjeunersalongen - frokostsalongen.
I forbindelse med mordet på Gustav III i 1792 stoppet alle arbeider med det da ikke helt ferdigstilte rommet, særlig interiøret ble ikke helt klart. Teaterlivet på slottsteatret avtok og Déjeunersalongen fikk en ny funksjon som såkornmagasin, malerverksted, stenhuggerverkstad og bønnesal. Mot slutten av 1800-tallet ble hele salongen malt hvit, men ved en rekonstruksjon av veggmaleriene i 1933 fant man spor av originalfargene. Da ble veggene malt i gul marmorering med en brystningsmaling i rød og grå granittimitasjon mellom lyse lister. Taket ble utført ifølge Desprez' opprinnelige forslag.
I 1998 startet Statens fastighetsverk en ny restaurering siden salongen hadde fått vannskader og blitt slitt. Nå kunne man følge Desprez' intensjoner fullt ut og Déjeunersalongen i sin nåværende utforming gir et godt bilde på hvordan veggene var malt i 1791.
Caroline Abel

Utdanning og yrkeskarriere

Abel er utdannet BSc innen sosialøkonomi (Economics, First Class) ved University of Leeds, og hun har også en M.Phil-grad innen monetær økonomi (Monetary Economics and Finance) fra University of Glasgow.
Hun har jobbet i sentralbanken siden 1994, i ulike stillinger. Hun startet som senior bankkasserer, og har også fungert som forskningsleder, senior forskningsleder, forskningsdirektør og leder for avdelingen for forskning og statistikk. Hun ble visesentralbanksjef i juli 2010, og hun overtok stillingen som sentralbanksjef etter Pierre Laporte da han ble utnevnt til landets finansminister i 2012.
Norges ambassade i New Delhi

Norges ambassade i New Delhi huser den norske ambassadør til det store landet India. Norge har hatt sendemann stasjonert i New Delhi siden India ble uavhengig i 1947.
Askim Volleyballklubb

Lag

Klubbens herrelaget spiller til daglig i eliteserien i volleyball for menn. Klubben har også juniorlag.
Det hellige kors katedral (Boston)

Viktige hendelser

19. januar 1964 feiret kardinal Richard James Cushing en rekviemmesse for president John F. Kennedy  som ble sendt til hele USA. Boston Symphony Orchestra framførte Mozarts rekviem.
1. oktober 1979 holdt pave Johannes Paul II en 38 minutters bønnestund for 2 000 prester i katedralen under hans første besøk til USA.
En interreligiøs minnegudstjeneste ble avholdt i katedralen 18. april 2013 etter bombeangrepene ved Boston Marathon 2013 hvor president Barack Obama talte.
Utgangsbarrierer

Utgangsbarrierer er innen økonomi hindrer eller gjør det kostbart for en bedrift i å skifte marked eller industriell sektor. Barrierene kan være av en slik art at kostnaden for selskapet ved å forlate markedssegmentet vil være en stor byrde eller en for stor byrde.
Hvis barrieren er for høy kan det tvinge bedriften til å forstette å konkurrere i markedssegmentet da kostnaden ved å forlate det er høyere enn å forbli i markedssegmentet eller den industrielle sektoren.
Interblock Ljubljana

Nogometni Klub Interblock Ljubljana, bedre kjent som bare Interblock er en slovensk fotballklubb fra hovedstaden Ljubljana. Klubben ble stiftet i 1975 med navnet NK Ježica, byttet navn da Slovenia ble selvstendig i 1989 til NK Factor Ljubljana, og byttet igjen 2007 navn til det nåværende.
I 2015 spiller klubben på nivå fire i den slovenske ligapyramiden. Interblock vant sensasjonelt den Slovenske cupen i 2007-2008 sesongen og forsvarte den i 2008-2009 sesongen. I 2008 vant Interblock også den slovenske supercupen. Seniorlaget ble oppløst i 2012.
Jacob Vandsø Rasmussen

Schalke 04

1. september 2014 ble han solgt til den tyske klubben Schalke 04. Han skrev under på en 3-årskontrakt.

St. Pauli

27. juni 2016 skrev han under en kontrakt til 30. juni 2020 med St. Pauli.

Rosenborg

6. januar 2017 skrev han under på en 4-årskontrakt med Rosenborg.
28. januar 2017 fikk han sin debut for Rosenborg i treningskampen mot Ranheim.
29. mars 2017 var han med å vinne Mesterfinalen i fotball for menn 2017. Kampen var også hans offisielle debut for Rosenborg.
5. april 2017 fikk han sin Eliteserie-debut for Rosenborg mot Sandefjord.
I sesongen 2017 var han med å vinne Eliteserien.
26. april 2018 var han med å vinne Mesterfinalen i fotball for menn 2018. Rosenborg vant 1-0 mot Lillestrøm.
5. juli 2018 ble han solgt til den italienske klubben Empoli FC.
Han spilte 33 offisielle kamper for Rosenborg. 20 Eliteseriekamper, 6 Cup-kamper, 5 Europaligakamper og 2 Mesterfinalen.
I sesongen 2018 var han med å vinne Cupen.

Empoli

5. juli 2018 skrev han under en kontrakt til 30. juni 2022 med den italienske klubben Empoli.

Fiorentina

31. januar 2019 skrev han under for ACF Fiorentina. Han ble lånt rett tilbake til Empoli til 30. juni 2019.
Nidarnes

Nidarnes (norrønt Niðarnesi) er det navnet som var brukt om området der byen Nidaros ble grunnlagt av Olav Tryggvason i 997. Navnet er brukt bare tre ganger i kongesagaene.
Det er nevnt to ganger av Snorre. Den ene gangen i prologen til Heimskringla og den andre i Olav den helliges saga. Videre har Odd Munk brukt det en gang i sin saga om Olav Tryggvason.
Både Snorre og Odd Munk baserte seg delvis på skriftlige kilder som nå er tapt. Snorre brukte Are frodes Konungaæfi og Odd Munk refererer til Sæmund Frode. Begge bøkene ble til rundt år 1100.
Da Snorre og Odd munk skreiv sine bøker om lag 100 år seinere var navnet Nidarnes gått ut av bruk.
Mellom historikere er det uvisst hva Nidarnes var og hvor det lå. Et alternativ er at det er området mellom Skansen og Nidelva, altså hele halvøya. Et annet alternativ er det sørlige neset der Nidelva svinger vestover opp fra fjorden. Det kan også være en gard som Harald Hardråde gjorde til kongsgard og der han slo mynt med inskripsjonen Nidarnes. Denne siste tolkinga har sitt utgangspunkt i preposisjonsbruken knytt til Torgeir Avrådskoll som bodde i Nidarnes (hann bjó þá í Niðarnesi) og ikke på Nidarnes. Den samme preposisjonsbruken har Odd Munk: Hann safnaði saman öllum þeim mönnum, ..., í Niðarnes.
Husøya (Kristiansund)

Husøya er en øy i Kristiansund kommune på Nordmøre. Husøya er en del av bygda Bolga som ligger på nordsiden av Freiøya. Det er broforbindelse mellom Husøya og resten av Bolga. Øya var en del av tidligere Frei kommune før kommunesammenslåingen mellom Frei og Kristiansund. Øyas høyeste punkt er 58 moh. Den har ett areal på 416 dekar eller 0,416 km². Husøya er dermed kommunens 7. største øy.
Husøya har en del boligbebyggelse, men det er også etablert industrivirksomhet på øya. Det finnes bl.a. et knuseverk for stein og Kolo Veidekke driver et asfaltverk der. I 2008 etablerte firmaet Nordvest Gjenvinning AS (Retura) et mottaksanlegg for avfall på øya.
Øya er nærmeste nabo til kulturminnet Fugløya, og dette har ført til debatter bl.a. om utvidelser og bruken av industriområdet. Nordvestsiden av øya blir vurdert som område for videre utbygging av oljebasevirksomhet i Kristiansund.
Fordampningsvarme

Fordampningsvarme er en energimengde som kreves per masse for å omdanne en substans fra væske- til dampfase. For vann ved 100 °C og standardatmosfære er den 40,65 kJ/mol. Den varierer med temperaturen som vist i figuren.
Regn på bakken avkjøler denne når det fordamper ved å ta varme fra bakken og det nederste luftlaget. Når skyer avgir regnvann vil luften bli varmet opp ved at vanndampen fortettes til regn. Ved kondensering går dampen over til væske og kondenseringsvarmen er den samme som fordampningsvarmen ved samme de samme tilstandene.
En av de viktigste temperaturreguleringsmekanismene hos mennesket er svette. Utskilling av den vannbaserte svetten fra huden krever fordampningsvarme for å omdanne svetten til damp og temperaturen reduseres.
I en motor og i mekaniske overføringer brukes olje blant annet til temperaturregulering ved at oljen har høy fordampningsvarme og har derfor god mulighet til å unngå høy temperatur på slitepunkter. Dette kommer i tillegg til oljens varmekapasitet som effektivt fjerner varme ved å varme opp oljen som passerer det varme slitepunktet.
I en varmepumpe er det en fordamper der kuldemediet tar opp fordampningsvarme fra omgivelsene og en kondensator der kuldemediet gir fordampningsvarmen pluss varme tilført ved kompresjonen tilbake til omgivelsene.
Multani

Multani er en indisk skrift som oppstod i Multandistriktet i Punjab og i det nordlige Sindh i Pakistan. Den ble brukt til å skrive Saraiki, en dialekt av Lahnda. Skriften ble brukt for rutineskriving og kommersielle aktiviteter. Multani er en av fire Lahnda-skrifter som ble brukt parallelt i det merkantile domene,  og ble også formalisert for litterær bruk. De tre andre er Gurmukhi, Khojki og Khudawadi. Multani er nå en historisk skrift med skrevne og trykte nedtegnelser.
Brasils Grand Prix 2006

Rapport

Det ble som ventet stor dramatikk i Brasil, men til tross for fantastisk kjøring av både Massa og Schumacher holdt Renault og Fernando Alonso hodet kaldt.
Alles øyne var imidlertid rettet mot Michael Schumacher, selv om sjansen for at han skulle bli verdensmester imidlertid var svært liten. Det meste så bra ut da lampene slukket, Schumacher tok noen plasser allerede i starten og fortsatte å passere biler mens Felipe Massa bare dro i fra foran.
De to Williams-førerne Mark Webber og Nico Rosberg kolliderte med hverandre, men begge fortsatte imidlertid, Webber uten bakvinge og Rosberg uten frontvinge. Etter noen svinger satte Rosberg bilen kraftig i dekkbarrieren, med påfølgende sikkerhetsbil på banen.
Schumacher tok igjen Giancarlo Fisichella, og på slutten av rettstrekket kom han seg forbi, men like etterpå viste det seg at han hadde fått en punktering. Han måtte slå kraftig av på farten og en rekke førere passerte tyskeren. Men med nærmest kirurgisk presisjon fant han raskere veier rundt banen gjennom hele løpet og passerte de fleste av bilene foran som om de hadde fått blåflagg. Opphentingen toppet seg da han passerte Kimi Räikkönen og tok fjerdeplassen. Finnen ga på ingen måte mer rom enn han måtte, men nok til at Schumacher kom forbi.
Imidlertid var Fernando Alonso og Renault sikkerheten selv. Og 20 sekunder bak Massa rullet Fernando Alonso inn til sitt andre verdensmesterskap.
På pressekonferansen takket Fernando Alonso Schumacher for det han har gitt Formel 1 – og sa at det var spesielt å ha blitt verdensmester mens tyskeren fortsatt var aktiv.
Dette var det siste løpet med Michelin som dekk leverandør, og det foreløpig siste løpet for Cosworth-motorer.
Spartak (idrettslag)

Spaktak (russisk: Спартак, «Spartacus») var Sovjetunionens første og største landsomfattende idrettslag. Laget var tilknyttet fagforeningene, og omfattet folk i en lang rekke yrkesgrupper, som folk i handelsnæringen, konsumentvareindustrien, den sivile luftfarten, utdanningssektoren, helsevesenet og en lang rekke andre.
Spaktak ble til i 1925-26 som en sammenslutning av flere mindre idrettslag. Laget fikk formell status som landsdekkende idrettslag i 1935.
I 1975 organiserte Spartak 23 000 lokale treningskollektiver (inkludert 100 «ordentlige» sportsklubber). Til sammen var 6,2 millioner mennesker organisert i Spartak-systemet, i 40 forskjellige idrettsgrener. Spartak hadde til samme tid 238 stadioner, 89 svømmehaller, 1800 innendørshaller, 1300 fotballbaner, 2600 treningsanlegg og 264 idrettsskoler for barn og ungdom (med tilsammen 75 000 elever).
Blant de kjente klubbene i Spartak-systemet er FK Spartak Moskva med en lang rekke sovjetiske serie- og cupmesterskap i fotball.
Spartak fikk Leninordenen i 1937.
Léon Roches

Bakgrunn

Roches studerte ved Lycée de Tournon i Grenoble, og tok sikte på en grad i rettsvitenskap. Etter bare seks måneder ved universitet sluttet han, for å hjelpe venner av sin far ved å bli handelsmann i Marseille.

Nord-Afrika

Da faren ervervet en plantasje i Algerie kom sønnen fra Frankrike for å tilslutte seg ham 30. juni 1832. Roches tilbragte de neste 32 år på det afrikanske kontinent. Han lærte seg arabisk ganske fort, og ble etter bare to år rekruttert til oversetter for den franske armé i Afrika. Han tjenestegjorde som offiser (sous-lieutenant) i kavaleriet i Garde Nationale d'Algerie fra 1835 til 1839. General Thomas Robert Bugeaud bad ham om å forhandle med Abd-el-Kader for å få i stand et opphør av fiendtlighetene mot franskmennene. Han skal ha blitt vel ansett blant arabiske stammeledere.
På Bugeauds anbefaling sluttet Roches seg til det franske utenriksdepartement som tolk i 1845. I 1846 ble han sekretær for legasjonen i Tanger, og fikk så oppdrag ved den franske misjon i Marokko.

Diplomat

Fra 1855 til 1863 var Roches fransk generalkonsul i Tunis i Tunisia.
På bakgrunn av sine erfaringer i Nord-Afrika skrev han boken Trente-deux ans à travers l′Islam (Trettito år gjennom islam).
Ved en eksepsjonell utnevnelse ble Roches konsul av 1. klasse i Trieste, hvor han ervervet stor kyndighet innen handelsanliggender. Etter tre år ble han utnevnt til konsul i Tripoli. I 1855 ble han konsul i Tunis. Han kledte seg gjerne på araberes vis og ble godt kjent for sin dyktige omgang med skytevåpen og hester.
Xiphoscelidus

Utbredelse

Arten er beskrevet fra Sør-Afrika.
Arrdelfin

Beskrivelse

Arrdelfin ble først beskrevet av Georges Cuvier i 1812. Han fikk den i sin tur først beskrevet av Antoine Risso (1777–1845), som arten altså ble oppkalt etter.
Arrdelfin har en svært karakteristisk, butt melonformet hode med ei kløftliknende slisse i pannen. Begge kjønn kan bli opp mot 4 meter lange (typisk omkring 3 meter) og de største hannene kan oppnå en vekt på nærmere 500 kg (typisk 300-400 kg). Ryggfinnen hos arrdelfinen er blant de høyeste sammenliknet med kroppen.
Det er oppdaget hybrider mellom arrdelfin og tumler, både i vill tilstand og i fangenskap.

Habitat

Arten ferdes gjerne i farvann med et havdyp på omkring 400-1 000 meter, der den trives i temperaturer fra 15 grader celsius og høyere. Tidvis ferdes arten også i havstrøk med temperaturer ned mot 10 grader.

Utbredelse

Arten er tallrik, uten at det finnes estimater for totalbestanden. Populasjonen i Stillehavet er estimert til omkring 175 000 dyr i de østre delene og 85 000 dyr i de vestre delene. I Atlanterhavet er arten tallrik i havområdene vest og sør for De britiske øyer til Gibraltar, men den er fraværende langs kysten av Vest-Afrika. Arten gjør tidvise besøk inn i Skagerrak til Kattegat, blant annet kysten av Sørvestlandet og Sørlandet i Norge. Arten finnes også i Middelhavet og Svartehavet.
Vennskapsbrua

Vennskapsbrua (spansk: Puente Internacional de la Amistad; portugisisk: Ponte Internacional da Amizade) er ei bru over Paranáelva som forbinder den brasilianske byen Foz do Iguaçu og den paraguayanske byen Ciudad del Este. Den er 552,4 meter lang og blei åpna i 1965. Den er viktig både for Foz do Iguaçu og hele Paraguays økonomi, ettersom størstedelen av Paraguays eksport og import fraktes over den.
Helsingfors Olympiastadion

Arkitektur

Det funksjonalistiske bygget ble tegnet av arkitektene Yrjö Lindegen og Toivo Jäntti. Stadionets kjennetegn er det 72 meter høye tårnet, som er åpent for besøkende.

Arrangementer

Olympiastadionet var hovedstadion under Sommer-OL 1952. Senere er det brukt både til idrettsarrangementer og som konsertarena. Det er arrangert flere store friidrettsarrangementer der. VM i friidrett ble arrangert her i 1983 og 2005, og EM i friidrett i 1971, 1994 og 2012. Det er hjemmebane for Finlands herrelandslag i fotball og blir også benyttet som konsertarena.
I perioden 1939–1964 ble det også arrangert fem verdensmesterskap og tre europamesterskap i hurtigløp på skøyter her.

Historie

Olympiastadionet ble bygd i perioden 1934 til 1938 - med håp om å bli tildelt sommerlekene i 1940. På grunn av andre verdenskrig ble imidlertid disse lekene avlyst. Fra 1994 til 1999 ble stadionet ombygd, og dermed ble tilskuerkapasiteten redusert fra 70 000 til 40 000. Før innføringen av euro som valuta i Finland var olympiastadionet avbildet på 10-markseddelen, sammen med langdistanseløperen Paavo Nurmi.
San Salvador (Bahamas)

San Salvador er ei øy og et distrikt sørøst i staten Bahamas i Det karibiske hav. Øya har et areal på  94,9 km², er 11,2 km bred fra øst til vest og 19,25 km lang fra nord til sør. Øya er omslutta av korallrev rundt kysten med unntak av området i vest hvor hovedstaden Cockburn Town ligger. 
Fram til 1925 trodde man at San Salvador var identisk med Guanahani, øya som Kristoffer Columbus først kom til i «den nye verden». 
I dag bor det om lag 1000 mennesker på øya, de fleste i Cockburn Town. Turisme er viktigste næringsvei.
Like It

Om sangen

Sangen er komponert av Julia Kireeva og Viktor Drobysj, mens Kireeva har skrevet teksten. Drobysj er russisk musikkprodusent og låtskriver, og sto blant annet bak Russlands Eurovision-bidrag i 2012, «Party for Everybody» med Buranovskije Babusjki. Sangen endte på andreplass bak svenske Loreen og «Euphoria».
«Like It» fremføres av barnestjernen og skuespilleren Zinaida Kupryjanovitsj, som går under artistnavnet ZENA. Sangen var en av deltakerne i den hviterussiske sangkonkurransen Nationalny Otbor arrangert av Hviterusslands nasjonale fjernsyns- og radioselskap 7. mars 2019. Et panel av dommere kåret sangen til vinner, og «Like It» ble dermed Hviterusslands bidrag til Eurovision Song Contest 2019.

Eurovision Song Contest

I januar 2019 ble Hviterussland trukket til å delta i semifinale 1 av Eurovision Song Contest. Semifinalen ble arrangert i Expo Tel Aviv i Israel tirsdag 14. mai, og Hviterussland hadde startnummer 8. «Like It» kom på tiendeplass i sin semifinale og kvalifiserte seg dermed til finalen lørdag 18. mai. I finalen ble sangen nummer 24 av 26 deltakere.
Smellefjellfly

Utseende

Et middelsstort (vingespenn 30 – 34 mm), grått nattfly. Ulikt de andre norske Lasionycta-artene har den skarpe vingetegninger. Forvingen er grå med noe mørkere midtfelt, i dette midtfeltet er det tydelige, lysgrå nyre- og ringmerker. Bak ringmerket er det en smal, svart skråstrek (tappmerke). Mellomlinjene, som avgrenser midtfeltet, er skarpe og mørke. Bakvingen er lysgrå.

Levevis

Tross det norske navnet er denne arten ikke spesielt knyttet til fjellet, selv om den kan forekomme ganske høyt over havet. Larvene lever på smeller (Silene spp.) og andre planter i nellikfamilien (Caryophyllaceae). De voksne sommerfuglene flyr i juli – august.

Utbredelse

Den er utbredt over hele Europa, unntatt lengst i vest. I Norge er den funnet nord til Nord-Trøndelag, men på Vestlandet forekommer den bare i indre strøk.
Gråsidemus

Tilpasning

Gråsidemusa er tilpasset nordlige og høyereliggende strøk. Etter istiden vandret den inn i Norge fra nordøst og spredte seg sørover. Den er trolig den vanligste musearten i Nord-Norge. I Sør-Norge finnes den opp på snaufjellet til ca. 1200 meters høyde.

Forplantning

Den får normalt to til tre kull i løpet av sommerhalvåret. Vanlig kullstørrelse er fem-seks unger, men kull på opp til ti unger er registrert. Bestandene varierer sterkt og når en topp hvert tredje eller fjerde år i de såkalte «museår». I slike år går produktiviteten hos hunnene ned. Voksne hunner okkuperer et eget leveområde som de forsvarer mot andre voksne hunner.

Føde

Føden består for det aller meste av planter. Den har en variert diett, og spiser forholdsvis mer «grøntfor» og mindre frø enn de to slektningene. Den klatrer muligens ikke like godt som dem, og finner det meste av maten på bakken. Når den gnager bark av trær om vinteren, er det helst rothalsen like over bakken den går løs på. Den klatrer dog i busker og småtrær, hvor den kan ete både bark og blader.
Blåbærlyng er viktig mat om vinteren, og små hauger med avbitte blåbærris kan avsløre gråsidemusas tilstedeværelse når snøen smelter om våren.

Adferd

Gråsidemusa kan komme inn i hus om vinteren. Den kan være både nysgjerrig og lite sky. Den svømmer godt.

Nedgang i bestanden

På slutten av 1900-tallet ble det registrert en sterk nedgang i bestanden i Nord-Sverige. Bestandstoppene hvert tredje til fjerde år forsvant, og arten så ut til å forsvinne fra store områder. En teori går ut på at sur nedbør kan være årsak til dette.
Maddad

Maddad (gælisk Matad) av Atholl var mormaer av Atholl i tidsrommet fra en gang på 1130-tallet til ca. 1139. Han er mest kjent som far til Harald Maddadsson, jarl av Orknøyene.
Forskeren John Roberts mener at det er mulig at Maddad fikk sin mormaerdømme av kongen av Skottland istedenfor å ha arvet det, men andre mener det ikke er sannsynlig. Om han likevel arvet det gjorde han det fra sin far Máel Muire. I henhold til Orknøyingenes saga var Maddad sønn av Máel Muire som igjen var sønn av kong Duncan I av Skottland (Donnchad I) og den yngre broren av kong Malcolm III av Skottland (Máel Coluim III Cenn Mór). Det er ikke rimelig at kongene av Skottland som ikke hadde større krav på den skotske tronen enn Maddad selv var i en posisjon å tildele mormaerdømmer. Det er mer sannsynlig at Maddad arvet som en avtale gjort med Máel Muire med kongen som en motytelse for at Máel Muire og hans etterkommere ikke skulle kreve den skotske trone.
Mormaer Maddad er mest berømt for å være far til den norrøne jarlen Harald Maddadsson, eller Arailt mac Mataid som gæliske kilder kaller ham. Maddad giftet seg med Margarete Håkonsdatter, datter av Håkon Pålsson, sønn av Torfinn den mektige. Gjennom dette ekteskapet ble deres sønn Harald arving til jarldømmet Orknøyene ca. 1139.
Han ble kalt for Maddadr i Orknøyingenes saga, et navn som historikere stort sett har fulgt, skjønt gæliske kilder kaller ham for Matad, eksempelvis som vitne i charter under kong David I av Skottland hvor han navngis som Madeth Comes og Maddaoc Comes. Comes var en latinsk oversettelse av tittelen mormaer. Andre navn har vært Madach og Maddad.
I henhold til Anderson døde Maddad en gang mellom 1151 og 1161. Han ble etterfulgt som mormaer for Atholl av en annen sønn Máel Coluim.
ABFSU

All Burma Federation of Student Unions (ABFSU) er en paraplyorganisasjon som omfatter alle studentunionene i Burma, og som kjemper for uavhengige akademiske institusjoner og for studenters rettigheter. ABFSU kjemper også mot det burmesiske militærregimet, og gir informasjon til utenlandsk media om situasjonen i Burma.
Organisasjonen kan ikke lenger operere åpent inne i Burma, og opprettet i 1988 en egen avdeling utenfor landet, for å informere det internasjonale samfunnet om regimets undertrykking av demokratiaktivister og rasering av utdanningssektoren. ’All Burma Federation of Students Unions – Foreign Affairs Committee’ (ABFSU-FAC) arbeider også for å fremme og styrke internasjonale studentorganisasjoner og -aktivisme.

Historie

Studentorganisasjonen Rangoon University Students' Union (RUSU) ble etabler i 1931, og i 1935 ble denne ledet av Aung San, Ko Nu, Ko Thein Pe og Ko Kyaw Nyein. Disse ledet en studentstreik mot de britiske kolonimaktene. Den første studentkonferansen ble arrangert i Rangoon i 1936, der ble All Burma Students' Union (ABSU) etablert, med Ko Yarship som leder og Ko Aung San som nestleder, og ABSU ble endret til All Burma Federation of Student Unions (ABFSU) i 1951 for å inkludere studenter i hele Burma. 
ABFSU har spilt en framtredende rolle i kampen mot undertrykkende regimer i Burma – fra britiske koloniherrer og japanske okkupasjonsstyrker til det nåværende militærregimet, som tok makten i 1962.